**Torreiat** (*Torreya*) on marjakuusikasvien heimoon kuuluva havupuiden suku. Sen edustajat ovat Aasian ja Pohjois-Amerikan ainavihantia puita ja pensaita. Suvun ominaispiirteitä ovat kaksirivisesti asettuneet tasasoukan suikeat lehdet ja yksisiemeniset kävyt, joiden siemenvaippa kätkee siemenen sisäänsä lähes täysin. Sukuun kuuluu kuusi lajia, joista neljää esiintyy luontaisena Aasiassa ja kahta Pohjois-Amerikassa.

Nimet
-----

Suku on saanut nimensä yhdysvaltalaiselta kasvitieteilijältä John Torreylta.

Kuvaus
------

Torreiat ovat ainavihantia puita tai pensaita.

### Varsi

Rungon haarat muodostavat kiehkuroita, kun taas pienemmät haarat saattavat asettua kiehkuroiksi tai vastakkaisesti. Rungon kuori saattaa olla nuorella puulla sileää tai hilseilevää; vanhemmiten kuoresta tulee uurteista. Silmuja peittävät ristikkäin vastakkaisesti asettuneet silmusuomut.

### Lehdet

Lehdet ovat litteitä ja muodoltaan tasasoukan suikeita. Lehtiasento on kierteinen, ja lehdet asettuvat versorankaan kampamaisen kaksirivisesti vuorottain. Lehti voi olla kärjestään terävä tai piikkikärkinen, lehdessä on erottuva keskisuoni, ja pinnaltaan lehti on nahkea ja karhea. Ilmaraot asettuvat kahteen keskisuonen erottamaan juovaan lehden alapinnalle.

### Kukinnot

Torreiat ovat tavallisesti kaksikotisia, jolloin hede- ja emikukinnot kehittyvät eri kasviyksilöihin, mutta ne saattavat olla myös yksikotisia. Kukinnot kehittyvät yksittäin lehtihankoihin. Hedekukintoja eli hedekäpyjä tuottavassa versossa kehittyy kukinto jokaiseen lehtihankaan, jolloin hedekävyt asettuvat litteän verson alapinnalle kahteen riviin lehtien alle. Hedekäpy on muodoltaan lähes pallomainen ja koostuu useista ristikkäisen vastakkaisesti asettuneista kilpimäisistä hedelehdistä. Kussakin hedelehdessä on kolmesta kuuteen riippuvaa siitepölyä tuottavaa pölylokeroa. Myös siitepölyhiukkaset ovat muodoltaan lähes pallomaisia.

Emikukinnot eli kävyt muodostuvat kahdesta tai kolmesta siemenaiheesta ja joistakin peitinsuomuista, jotka asettuvat lyhyeen rankaan kierteisesti. Tavallisesti näistä siemenaiheista vain yksi kehittyy siemeneksi. Toisena vuonna kypsyvällä suurella siemenellä on kova siemenkuori ja mehevä siemenvaippa, joka kätkee siemenen sisäänsä lähes kokonaan aivan kärjen piikkiä lukuun ottamatta. Siemenvaipan väritys vaihtelee purppuraisen vihreästä sinertävän mustaan. Siementaimella on neljä lyhyttä sirkkalehteä.

* Kaliforniantorreian kaksirivisesti asettuneita lehtiä.Kaliforniantorreian kaksirivisesti asettuneita lehtiä.
* Mehevä siemenvaippa verhoaa yksisiemenistä käpyä.Mehevä siemenvaippa verhoaa yksisiemenistä käpyä.
* Lajin Torreya grandis kuorittuja siemeniä.Lajin *Torreya grandis* kuorittuja siemeniä.

Luokittelu
----------

Torreiat ovat havupuita, jotka kuuluvat marjakuusikasvien (Taxaceae) heimon tribukseen Taxeae. Suvun tyyppilaji on floridantorreia (*Torreya taxifolia*). Vuonna 2000 julkaistun geneettisen tutkimuksen perusteella läheisintä sukua torreioille heimon muista suvuista on *Amentotaxus*.

### Lajit

* kaliforniantorreia eli kalifornianpähkinäkuusi (*Torreya californica* Torr.) Esiintyy Yhdysvalloissa Kaliforniassa.
* *Torreya fargesii* Franch. Esiintyy Keski- ja Itä-Kiinassa.
* *Torreya grandis* Fortune ex Lindl. Esiintyy Keski- ja Itä-Kiinassa.
* *Torreya jackii* Chun Esiintyy Itä-Kiinassa.
* japanintorreia eli japaninpähkinäkuusi (*Torreya nucifera* (L.) Siebold & Zucc.) Esiintyy Japanissa ja Koreassa.
* floridantorreia (*Torreya taxifolia* Arn.) Esiintyy Yhdysvalloissa Floridassa ja Georgiassa.

Levinneisyys
------------

Torreioita esiintyy luonnonvaraisena Aasiassa ja Pohjois-Amerikassa. Aasiassa suvun levinneisyys ulottuu Kiinassa maan keskiosista Sichuanista itärannikolle sekä Etelä-Korean kautta Japaniin. Pohjois-Amerikassa esiintyy yhtä lajia Yhdysvaltain länsirannikolla Kaliforniassa ja toista lajia itärannikolla Floridan ja Georgian osavaltioiden rajalla.

Merkitys ihmiselle
------------------

Useat torreiat ovat alueellisesti merkittäviä talouspuita. Torreioiden puuta on käytetty puurakentamiseen, sisustukseen, työkaluihin ja pelivälineisiin: Japanissa gon pelilauta valmistettiin perinteisesti japanintorreian puusta. Torreioita on käytetty myös koristekasveina. Useiden lajien suuria siemeniä on käytetty ruokana ja lääkinnässä, ja varsinkin kiinalaista lajia *Torreya grandis* kasvatetaan ravintokasvina; lääkintään on käytetty myös siemenvaipasta puristettua öljyä.

Lähteet
-------

* Farjon, Aljos: *A Handbook of the World's Conifers: Revised and Updated Edition*, s. 1032–1033, 1035, 1037–1044. Leiden: Brill, 2017. ISBN 9789004324428. (englanniksi)
* Farjon, Aljos ja Filer, Denis: *An Atlas of the World's Conifers: An Analysis of their Distribution*, s. 89, 247–249. Leiden: Brill, 2013. ISBN 9789004211810. (englanniksi)

### Viitteet

1. 1 2 3 4 5 6 7 8 9 10 11 12 13 14  Farjon: A Handbook of the World's Conifers, 2017, s. 1032
2. 1 2  Farjon ja Filer: An Atlas of the World's Conifers, 2013, s. 89
3. 1 2  Farjon ja Filer: An Atlas of the World's Conifers, 2013, s. 247–249
4. 1 2  Fu, Liguo; Yu, Yong-fu ja Mill, Robert R.: Torreya *Flora of China. Vol. 4*.  1999. Science Press, Beijing ja Missouri Botanical Garden Press, St. Louis.. Viitattu 6.2.2022. (englanniksi)
5. ↑  Stevens, P. F.: Taxeae *Angiosperm Phylogeny Website*.  2001–. Missouri Botanical Garden. Viitattu 6.2.2022. (englanniksi)
6. ↑  Cheng, Yuchang; Nicolson, Robert G.; Tripp, Kim ja Chaw, Shu-Miaw: Phylogeny of Taxaceae and Cephalotaxaceae Genera Inferred from Chloroplast *mat*K Gene and Nuclear rDNA ITS Region.  *Molecular Phylogenetics and Evolution*, huhtikuu 2000, 14. vsk, nro 3, s. 353–365.  Elsevier. doi:10.1006/mpev.1999.0710.   (englanniksi)
7. ↑  Govaerts, R. et al.: *Torreya* Arn. *Plants of the World Online*.  2022. Royal Botanic Gardens, Kew. Viitattu 25.1.2022. (englanniksi)
8. 1 2  Farjon: A Handbook of the World's Conifers, 2017, s. 1035
9. 1 2  Farjon: A Handbook of the World's Conifers, 2017, s. 1037
10. ↑  Farjon: A Handbook of the World's Conifers, 2017, s. 1038
11. 1 2 3  Farjon: A Handbook of the World's Conifers, 2017, s. 1039–1040
12. ↑  Earle, Cristopher J.: Torreya nucifera *The Gymnosperm Database*.  17.1.2020. Viitattu 6.2.2022. (englanniksi)
13. ↑  Farjon: A Handbook of the World's Conifers, 2017, s. 1033

Aiheesta muualla
----------------

* Finto: Kassu – Kasvien suomenkieliset nimet: *Torreya*

|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q429944
* Wikispecies: Torreya
* CoL: 7XWB
* Conifers.org: Torreya
* EoL: 15112
* EPPO: 1TOYG
* FNA: 133154
* FoC: 133154
* GBIF: 2685123
* GRIN: 12203
* iNaturalist: 55194
* IPNI: 331128-2
* ITIS: 194888
* NBN: NHMSYS0000629751
* NCBI: 50188
* NZOR: 819aab55-2506-48cb-9507-349766e6b3e6
* Open Tree of Life: 238593
* PLANTS: TORRE
* Plazi: BE0E87A3-897B-2653-8475-105CEA074DCC
* POWO: urn:lsid:ipni.org:names:331128-2
* Tropicos: 40015576
* WFO: wfo-4000038602

 |

 |